बिना गेयर वाले और स्कूटर पेश करेगी होंडा  
बिना गेयर वाले स्कूटर की मांग में बढ़ोतरी के मद्देनजर होंडा मोटरसाइकिल एंड स्कूटर इंडिया बिना गेयर वाले और स्कूटर पेश करेगी।
बिना गेयर वाले स्कूटर की मांग में बढ़ोतरी के मद्देनजर होंडा मोटरसाइकिल एंड स्कूटर इंडिया (एचएमएसआई) बिना गेयर वाले और स्कूटर पेश करेगी।  कंपनी के अध्यक्ष और मुख्य कार्यकारी अधिकारी शिंजी ओयामा ने संवाददाताओं से कहा,  हम बिना गेयर वाले स्कूटर बाजार में अग्रणी हैं। घरेलू बाजार में बिना गेयर वाले स्कूटर की मांग बढ़ने से हम खुश हैं। हम इस क्षेत्र में और आगे बढ़ रहे हैं। एचएमएसआई 40 प्रतिशत स्कूटर से और 60 प्रतिशत मोटरसाइकिल से कारोबार देख रही है। उन्होंने कहा दूसरे और तीसरे दर्जे के नगरों में बिना गेयर वाले स्कूटर की मांग बढ़ेगी। हम घरेलू जरूरतों को पूरा करने के लिए लगातार और स्कूटर का विनिर्माण करते रहेंगे। कंपनी की योजना ग्रामीण क्षेत्रों में डीलरों की संख्या बढ़ाने की है।   उन्होंने कहा,  फिलहाल हमारे 1,200 डीलर हैं और हम अगले वित्त वर्ष में 100 और जोड़ेंगे। ओयामा ने कहा कि कंपनी अगले दशक में भारत में नंबर एक बनने के लक्ष्य को लेकर चल रही है। कंपनी की योजना 2011-12 में 21 लाख वाहन बेचने की है। 2010-11 में कंपनी ने 16.5 लाख वाहन बेचे।